Dezider Kardoš

Dezider Kardoš (* 23. december 1914, Nadlice – † 18. marec 1991, Bratislava) bol významný slovenský hudobný skladateľ a vysokoškolský pedagóg.

Životopis 
Počas gymnázia bol prijatý na Hudobno - dramatickú akadémiu bratislavského konzervatória, kde študoval (1933 – 1937) kompozíciu u Alexandra Moyzesa. Zároveň navštevoval prednášky z hudobnej vedy, estetiky a dejín umenia na Filozofickej fakulte Univerzity Komenského. Neskôr študoval (1937 – 1939) na kompozičnej Majstrovskej škole Vítězslava Nováka na pražskom Štátnom konzervatóriu.

Po ukončení štúdií sa zamestnal ako vedúci hudobného oddelenia Slovenského rozhlasu v Prešove. Od roku 1945 prechádza do Košíc, kde sa stal vedúcim hudobného odboru Československého rozhlasu. Počas svojho východoslovenského pobytu sa popri práci v rozhlase zameriava na štúdium východoslovenskej ľudovej piesne, ktorú v tejto etape využíval ako inšpiračný zdroj vo svojej tvorbe. 

V roku 1951 ho pracovné možnosti, ako aj postupná zmena v jeho skladateľských názoroch privádzajú do Bratislavy. Najprv je zamestnaný ako vedúci odboru ľudovej tvorivosti v Československom rozhlase. Neskôr sa stáva prvým riaditeľom Slovenskej filharmónie (1952 – 1955). Následne, až do roku 1963 vykonáva funkciu predsedu Zväzu slovenských skladateľov. Popri tom začína pôsobiť ako pedagóg na Hudobnej fakulte Vysokej školy múzických umení v Bratislave a v sedemdesiatych rokoch je vedúcou osobnosťou slovenskej skladateľskej školy. Za jeho dielo mu bol v roku 1975 udelený titul Národný umelec.

Charakteristika tvorby 
Pri tvorbe vychádzal z prvkov slovenskej ľudovej tvorby a medzi inšpiračnými zdrojmi sa objavujú aj výjavy lásky k rodnej zemi. Inšpirovali ho najmä temperamentné východoslovenské piesne a melódie, ale aj rôzne expresívne tendencie modernej komornej techniky. Kardoš ako symfonik rozvíjal epicko-dramatický typ súčasného symfonizmu s istými programovými prvkami.

Výber z diela

Diela pre symfonický orchester 
 Koncert pre klavír a orchester no. 2, op. posth. (dokončil a revidoval  Vladimír Bokes v roku 1994)
 Filharmonický koncert op. 57 (1990) 
 Bratislavská predohra op. 52 (1981) 
 Sinfonietta domestica op. 50 (1979) 
 Slovakofónia op. 46 (1976) 
 Symfónia č. 6 op. 45 (1974)
 Res philharmonica op. 41 (1971) 
 Koncert pre klavír a orchester č. 1 op. 40 (1969)
 Symfónia č. 5 op. 37 (1964)  
 Koncert pre sláčikové nástroje op. 35 (1963) 
 Symfónia č. 4 'Piccola' op. 34 (1962) 
 Symfónia č. 3 (1961) 
 Hrdinská balada (1959) 
 Koncert pre orchester op. 30 (1957)  
 Symfónia č. 2‚ 'O rodnej zemi' op. 28 (1955) 
 Dve tanečné scény pre SĽUK op. 24 (1952)
 Východoslovenská predohra op. 22 (1951)
 Východoslovenské tanečné scény op. 20 (1949) 
 Predohra pre symfonický orchester op. 16 (1947)
 Symfonická predohra quasi fantázia 'Moja rodná' op. 14 (1946, rev. 1985)
 Symfónia č. 1 op. 10 (1942)
 Allegro sinfonico (Finale) op. 4 (1937)

Diela pre sólový hlas (hlasy), zbor a orchester 
 Symfónia č. 7 op. 53 (1984)
 Hymna slobodnej mládeže (1956) 
 Pozdrav veľkej zemi op. 25 (1953) 
 Údernícka (1951)
 Pieseň šťastných detí (1951) 
 Mierová kantáta op. 21b (1950)

Komorné diela 
 Sláčikové kvarteto č. 5 op. 58 (1991) 
 Sláčikové kvarteto č. 4 op. 54 (1985)
 Musica rustica slovaca (1979) 
 Sláčikové kvarteto č. 3 op. 49 (1978) 
 Koncert pre kvinteto fúkacích nástrojov op. 47 (1977) 
 Sláčikové kvarteto č. 2 op. 38 (1966)
 Kvinteto pre päť dychových nástrojov op.6 (1938, rev. 1978)
 Sláčikové kvarteto č. 1 op. 3 (1936) 
 Partita pre  sólovú violu op. 56 (1988)
 Elevazioni per organo da concerte op. 39a (1968)
 Praeludium quasi una fantasia (1960)
 Klavírne skladby pre mládež op. 27 (1956)
 Štúdie pre klavír op. 15 (1947) 
 Klavírna suita č. 2 op. 5 (1937) 
 Klavírna suita č. 1 op. 1 (1934)
 Bagately op. 18 (1948)
 Spevy o živote op. 44 (1973) 
 Piesne o láske op. 2 (1935, rev. 1966)

Folklórne adaptácie 
 Ľúbostné a dievčenské hry z východného Slovenska (1977)
 Tri východoslovenské impresie op. 42c (1973)
 Tri spevy zo Zemplína op. 42a (1972)
 Tri staré piesne z východného Slovenska op. 42b (1971)
 Dve piesne z východného Slovenska op. 36b (1964)
 Dve východoslovenské piesne op. 31b (1961) 
 Či ma tu pobočkáš op. 29a (1957)
 Ľecela páva op. 29a (1957) 
 Na Prešporku, Dunaju op. 29a (1957)
 Morena (1952)
 Východoslovenské spevy (Šesť slovenských ľudových piesní) op. 21a (1950) 
 Partizánska a Čapajevská op. 19 (1949)
 Východoslovenské spevy op. 17 (1948) 
 Východoslovenské spevy a tance op. 19a (1948) 
 Východoslovenské koledy (Východoslovenské vianočné spevy) op. 13b (1945) 
 Valalské spevy op. 12 (1944)
 V Zemplíne spievajú op. 9 (1940)
 Spevy východného Slovenska (Východoslovenské ľudové spevy) op. 8 (1939)
 Štyri slovenské ľudové piesne op. 7 (1938) 
 Štyri zbojnícke slovenské piesne (Slovenské zbojnícke piesne) (1937)

Chorály 
 Októbrové poémy op. 48 (1977)
 Pozdrav op. 31/c (1961)
 Nech žije 1. Máj (1952)
 Zem moja rodná op. 19b (1949)
 Dva mužské sbory (1940)
 Spev o láske op. 39b (1967)
 Cyklus detských sborov (1937)

Hudba pre rádio 
 Pomätená op. 13a (1945)

Hudba k filmom 
 Povstanie v Martine (1954)
 Dúha nad Slovenskom op. 23 (1952), režisér: Vladimír Bahna
 Svit op. 11 (1943)
 Umelé vlákna (1943), režisér: Paľo Bielik

Bibliografia 
 ZAVARSKÝ, E.: Súčasná slovenská hudba. Bratislava: Závodský, 1947, s. 109–113.
 NOVÁČEK, Z.: Dezider Kardoš: Počiatky a rast. Bratislava: SVKL, 1955.
 FALTIN, P.: Hrdinská balada Dezidera Kardoša. In: Slovenská hudba, 1960, č. 5, s. 234–238.
 FALTIN, P.: III. symfónia Dezidera Kardoša. In: Slovenská hudba, 1961, č. 11, s. 461–467.
 DONOVALOVÁ, V.: Niektoré vývojové črty slovenskej programovej hudby. In: Kresánek, J. (ed.) K problematike súčasnej hudby. Bratislava: SAV, 1963, s. 102–116.
 HRUŠOVSKÝ, I.: Slovenská hudba v profiloch a rozboroch. Bratislava: ŠHV, 1964, s. 254–274.
 VAJDA, I. – JURÍK, M.: 20 rokov slovenskej hudobnej tvorby v diskusii. In: Slovenská hudba, 1965, č. 7, s. 303–309.
 VAJDA, I. – JURÍK, M.: 20 rokov slovenskej hudobnej tvorby v diskusii. In: Slovenská hudba, 1965, č. 10, s. 422–432.
 MOKRÝ, L.: Hudba. In: Rosenbaum, K. (ed.): Slovenská kultúra 1945–1965. Bratislava: Obzor, 1965, s. 75–94.
 PODRACKÝ, I.: Národný umelec Dezider Kardoš jubiluje. In: Hudobný život, 1979, č. 24, s. 3.
 HATRÍK, J.: Dezider Kardoš: III. sláčikové kvarteto, op. 49. In: Hudobný život, 1980, č. 17, s. 5.
 BURLAS, L.: Slovenská hudobná moderna. Bratislava: Obzor, 1983, s. 151–156.
 BERGER, I.: O symfonizme národného umelca Dezidera Kardoša. In: Hudobný život, 1984, č. 24, s. 3.
 NOVÁČEK, Z.: Osobnosť pevných zásad. K sedemdesiatke národného umelca Dezidera Kardoša. In: Pravda 20. 12. 1984.
 CHALUPKA, Ľ.: Dejiny slovenskej hudby (Ed. O. Elschek). Bratislava: ASCO Art and Science, 1996, č. 273–341.
 FALTIN, P.: Slovenská hudobná tvorba v rokoch 1956–1965. In: Slovenská hudba, 1997, č. 3–4, pp. 175–210.
 ELSCHEK, O.: Slovenská hudba medzi minulosťou a dneškom. In: Slovenská hudba, 1997, č. 3–4, s. 211–233.
 ZVARA, V.: Dezider Kardoš. In: Jurík, M. - Zagar, P. (ed.): 100 slovenských skladateľov. Bratislava: NHC, 1998, s. 140–144.
 CHALUPKA, Ľ.: Dezider Kardoš: Hrdinská balada pre sláčikový orchester op. 32. In: Hudobný život, 2001, č. 5, s. 15–18.

Slovenskí hudobní skladatelia
Slovenskí hudobní pedagógovia
Česko-slovenskí národní umelci
Osobnosti z Nadlíc
Vyučujúci na Hudobnej a tanečnej fakulte Vysokej školy múzických umení v Bratislave